Skihopper Thea Kleven er død. Hun ble bare 17 år. Her foran hoppbakken på Lillehammer. Foto: Bendiksby, Terje / NTB scanpix

Skihopper Thea Kleven (17) er død

Hopp-Norge er i sorg etter at hopptalentet Thea Kleven døde 17. desember. Hun ble bare 17 år gammel.

Oppdatert 27. desember 2018

Artikkelen er over ett år gammel

– Hele hoppfamilien er i sorg etter Theas bortgang. Våre tanker går først og fremst til familien. Samtidig er det viktig for meg at vi gjør alt for å ivareta lagvenninner og støtteapparat, skriver Skiforbundet i en pressemelding.

Kleven representerte Gjerpenkollen og Kollenhopp, og var en av hopperne på «Prosjekt 2022»-satsingen fram mot Beijing-OL. I tillegg jobbet hun frem mot junior-VM i Lahti i slutten av januar, og ble i starten av desember kåret til et av Norges ti største hopptalenter av Aftenposten.

Videre forklarer forbundet at det er satt inn ekstra ressurser for å hjelpe lagvenninnene hennes. Forbundet forklarer at at det har gått aller sterkest inn på hoppjentene, og beskriver det som et lag i stor sorg.

– Vi vil aldri glemme Thea. Thea hadde alle forutsetninger for å bli en hopper av internasjonalt format, og hennes deltakelse i verdenscupen vitner om hvor stor tro vi hadde på Gjerpenkollen-hopperen. Nå ber jeg om at hoppfamilien får fred i en høytid som er blitt veldig annerledes for oss, sier hoppsjef Clas Brede Bråten.

Videre skriver Skiforbundet at det ikke vil bli gitt noen ytterligere kommentarer fra ledere, trenere eller utøvere.

– Vi ber mediene respektere familiens ønske om å få sørge i fred, skriver de.

Thea Kleven var på vei oppover i hopp-verdenen. Hun vant sitt første kontinentalrenn allerede i 2016, og var sist på pallen i et slikt renn i fjor.

Publisert: 27.12.18 kl. 11:45 Oppdatert: 27.12.18 kl. 18:37

Mer om Hopp